25 mln so‘mlik noyob tangalar, 1 kg marixuana va hujjatda yo‘q kulerlar. Bojxonachilar yana nimalarni to‘xtatib qolishdi?

Respublika bojxonachilari tomonidan chegara-bojxona va tashqi iqtisodiy faoliyat bojxona postlaridan so‘nggi kunlarda aniqlangan yirik qoidabuzarliklar haqida xabar berishda davom etamiz.
Toshkent shahar bojxona boshqarmasi. “Ark-buloq” tashqi iqtisodiy faoliyat bojxona posti xodimlari tovar-moddiy boyliklarning bojxona nazoratidan yashirincha olib kirishga bo‘lgan urinishni bartaraf etishdi.
Xususan, poytaxtimizdagi mas'uliyati cheklangan jamiyatlardan birining nomiga Xitoydan keltirilgan kulerlar ya'ni ichimlik suvini quyishga mo‘ljallangan apparatlar hujjatlarda ko‘rsatilganidan ko‘ra 90 donaga ko‘pligi fosh qilindi. Ushbu tovarlarning taxminiy qiymati dastlabki hisob-kitoblarga ko‘ra 63 mln. so‘mni tashkil qilmoqda va bu holat bo‘yicha tekshiruv ishlari olib borilmoqda.
“Bosh pochtamt” tashqi iqtisodiy faoliyat bojxona posti. Mazkur postda esa tangalarning pochta jo‘natmalari orqali yuborilishiga doir holat aniqlandi. Ularning ayrimlari esa yaratilganiga ellik yildan oshgani bois madaniy boyliklar sirasiga kiradi.
Rossiya Federatsiyasidan Yangiyo‘l shahrida istiqomat qiluvchi fuqaro B.A. nomiga bojxona deklaratsiyasida ko‘rsatilmagan holda 1922 yildan boshlab, 2018 yilga qadar turli yillarda va turli davlatlarda zarb qilingan kumush, oddiy, suvenir va yubiley tangalar hamda 1961-1995 yillarda muomalaga kiritilgan 12 dona qog‘oz pul birliklari pochta jo‘natmasi orqali yuborilgan ekan.
Mazkur pul birliklarining dastlabki qiymati taxminiy hisob-kitoblarga ko‘ra 25, 5 mln. so‘mga baholangan.     
Eslatma: Amaldagi tartiblarga ko‘ra, xorijiy fuqarolar (shu jumladan xorijiy diplomatik va konsullik vakolatxonalari boshliqlari) va boshqa shaxslar tomonidan O‘zbekiston Respublikasiga vaqtincha olib kiriladigan madaniy boyliklar tegishli bojxona hujjatlarida ko‘rsatilishi kerak.
Madaniy boyliklarni pochta jo‘natmalarida yuborish qonun hujjatlarida belgilangan tartibda amalga oshiriladi.
Farg‘ona viloyati bojxona boshqarmasi. “Qo‘qon” tashqi iqtisodiy faoliyat bojxona postida esa Qo‘qon shahrida faoliyat ko‘rsatayotgan mas'uliyati cheklangan jamiyatlardan birining nomiga Xitoydan keltirilgan qiymati 16,2 ming AQSh dollariga teng bo‘lgan 3 turdagi iste'mol tovarlarini bojxonada rasmiylashtirish jarayonida navbatdagi bojxona qoidabuzarligi fosh qilindi.
Mazkur tovarlarni bojxona ko‘rigidan o‘tkazish davomida bojxona yuk deklaratsiyasi va yuk kuzatuv hujjatlarida ko‘rsatilgan ma'lumotlar bilan mavjud tovarlar o‘rtasida tafovutlar ko‘zga tashlandi.
Xususan,  ko‘rik jarayonida qiymati 30,3 mln. so‘mlik 6 ming donadan ortiq purkalanadigan bo‘yoqlar hujjatlarda umuman ko‘rsatilmagan bo‘lsa, yuklar orasidagi qora metalldan ishlangan simlar esa sun'iy ravishda 1,5 tonnaga ko‘paytirib yozilganligi aniqlandi.
Ushbu holat yuzasidan MChJ rahbariga nisbatan tegishli protsessual hujjatlar rasmiylashtirildi.
Eslatma: Amaldagi tartiblarga ko‘ra, O‘zbekiston Respublikasining Ma'muriy javobgarlik to‘g‘risidagi kodeksining 227-22 moddasi 1-qismiga binoan bu qilmish uchun tovarlar musodara qilinib, fuqarolarga eng kam ish haqining besh baravaridan o‘n baravarigacha, mansabdor shaxslarga esa — yetti baravaridan o‘n besh baravarigacha miqdorda jarima solinishiga asos bo‘ladi.
Andijon viloyati bojxona boshqarmasi. Kontrabanda va bojxona qonunchiligi buzilishiga qarshi kurashish bo‘limi xodimlari tomonidan huquqni muhofaza qiluvchi boshqa idoralar vakillari bilan hamkorlikda Ulug‘nor tumanida olib borilgan tezkor tadbir davomida narkotik moddalarning noqonuniy aylanmasiga doir yirik holat fosh qilindi.
Tezkor tadbir davomida giyohvand moddalar savdosi bilan shug‘ullanishda gumonlangani bois kuzatuvga olingan fuqaro R.F. maxsus xaridorga 1041,62 gr. og‘irlikdagi quritilmagan (ho‘l) nashani (marixuana) 100 ming so‘m evaziga sotayotgan vaqtida to‘xtatib qolindi.
Surishtiruvlar davomida fuqaro R.F. go‘yoki ushbu o‘simliklarni Ulug‘nor tumani Mingchinor mahallasidagi ochiq dala maydonlaridan terib olganligini ma'lum qildi.
Asl haqiqat esa tezkor-qidiruv va surishtiruv ishlari davomida aniqlanadi.